壽張京尹
作者：彭龜年
朝代：宋

paragraphs: 紫巖天下志，勇決如百川。
一身扶三綱，百醜妬獨妍。
南軒經世學，仰嗣千聖傳。
匆匆造膝陳，衆鳥驚虛弦。
油幢入楚澤，不復夢細旃。
公乘一節朝，遇合君適然。
物弛久必張，後美開諸先。
區區人力衰，今乃還其天。
夷夏早知名，家國嗟獨賢。
用大力有餘，入細心愈研。
三年尹王都，警柝清夜眠。
忠言出荷橐，妙斡天機旋。
反視班伯輩，但覺口語譞。
要知源流異，孰似周公前。
江湖秋已多，宇宙清無邊。
氣凝萬類實，人亦體其全。
況是嵩降辰，誰頌舂容篇。
願公如紫巖，而復得君專。
願公如南軒，而享箕翼年。
赤手洗甲兵，黑頭出貂蟬。
却從祝融峰，高處尋偓佺。